A tous ceulx qui verront et orront ces présentes lectres, Guillaume, par la grâce de Dieu evesque d’Aucuerre, salut en nostre Seigneur. Comme de droit naturel tous hommes et femmes doient joir de privilège de liberté et de franchise, et entre les autres les menistres de la foy chrestienne, et mesmement l’eglise qui est mère de touz chrestiens ne doit pas seulement le privilège de liberté concéder et octroier, mes de tous autres de cui liberté et franchise sont données et octroiez, à touz ceux à cui liberté est donnée et ottroyée est tenue, selon les droiz canons et civils, garder, soutenir et deffendre. Pour ce est il que nous volens, convoitens et désirans acomplir et ensuivre les institutions de nos sains pères, eue sur ce tout avant euvre bonne grant et mehure délibéracion avecques honorables et discretes personnes noz bien amez les doyen et chapitre de nostre église d’Aucerre, pour ce assemblés au lieu et en la manière acoustumée à tenir chapitre en nostre dite église; considérans attendens et regardens en ce estre l’évident profit et grant utilité de nostre ditte esglise, pour ces causes et autres qui ad ce nous ont meuz et meuvent: Saichent tuit que à touz noz bourgeois et bourgeoises et habitans de nostre ville, terre et justice de Cherbui, qui à présent sont et qui pour le temps advenir seront, d’un chacun sexe, à tous leurs hoirs et successeurs qui viendront ça en arier, une coustume ou condicion vulgairement appellée main-morte, laquelle nous avoiens sur eux et sur leur biens, en nostre dicte ville, terre et justice de Cherbui, ou temps passé, nous leur avons quittée et remise, et par la teneur de ces présentes lettres quictons et remettons, du tout en tout, en telle manière que il cil habitans, leur enffens, leur cousin germain ou autres quelconques successeurs et hoirs légitimes, la hérédité, succession ou eschéoite des décédens qui seront de leur lignaige en nostre dicte ville terre et justice de Cherbui, pourront panre, percevoir, obtenir et avoir et à eux franchement succéder et eschoiter sans aucun obtacle ou empeschement de la dessus dicte main-morte. Derechief toutes coustumes et tierces que nous avoiens en et sur noz diz bourgois et habitans et sur leurs diz héritaiges, sauf et réservé à nous et à nos successeurs evesques d’Aucerre, nos censives, dismes et autres droits cy après esclarciz. Semblablement nous quittons et remettons et volons et octroions que totes personnes forrains et autres qui ont et auront héritaiges audit lieu et justice, joissent et usent et puissent joir et user de ceste présente liberté semblablement que feront et joiront les habitans doudit lieu, sauf et retenu à nous et à nos successeurs noz autres droiz de mainmorte que nous povons avoir autre part hors doudit lieu, terre et justice, qui pour ce n’en sont en riens immué ou innové. Et n’est point nostre entencion que nos autres droiz à nous dehuz audit lieu, et noz autres reddevances et debites enciennes, tant en justice comme autrement, cestes ostées cy-dessus esclarcies, en aucune manière déroguer ou innover, mes toutes ces choses à nous et au profit de nostre dicte eglise nous retenons et réservons, nonobstant ceste présente rémission de ladicte main-morte et autres choses dessus dictes. Lesquelles choses ainsi remises, quittées et ottroies aux diz habitans forains, et autres aiens héritages audit lieu, finaige et justice, lesdiz habitans et forains, c’est assavoir messire Estienne Remy, prestre, Jehennin Charetier, Monin Roynneaul, Jehan Greffier, Perreaul Doubois, Huguenin Bobille, Thevenin Phelippeau, Guyon du Vernoy, Jehan le Roynnat, Jehannot Renart, Tevenin Renart, Guillemin des Bruillars, Geoffroy Arnaut, Guillemin Bouot, Jehennin Ragon, Perrin Doret, Tevenin Mucot, Guillemin Bourjot, Perrin Raapel, Tevenin Chaceloup, Huguenin Betery, Geffroy Connin et Marion la Ragnie, tant pour eulx comme pour leur successeurs et postéritez, prenans et acceptans ceste présente rémission, pour ce assemblez ensemble en nostre dicte ville de Cherbui, de nostre licence et auctorité à eux sur ce donnée, en récompense de ces choses sont et seront tenuz et ont promis rendre et paier à nous et à nos successeurs evesques d’Auceurre, destre en avant, pour toujoursmais, dobles cens d’un chascun de leur héritaige qui sont et doivent estre de nostre censive, estant et assis en nostre dicte ville terre et justice de Cherbui, chascun an perpétuellement: C’est assavoir doze deniers tournois pour un chacun arpent, pour lequel et devant ceste présente rémission avoient acostumé de paier six deniers tournois. Derechief seront tenus de paier à nous et à nos successeurs evesques d’Aucerre perpétuellement, doble disme de leur blez qui croistront chascun an perpétuellement audit lieu, finaige et justice: c’est assavoir le quinziesme, douquel disme de blez il avoient acoustumé pour le temps passé à paier le trentiesme; derechief dou disme de leur vins qui croistront audit lieu, finaige et justice, chascun an perpétuellement; douquel disme il avoient accoustumé pour le temps passé et avant ceste présente rémission de paier pour un chacun tonneau de vin ung sextier de vin, paieront desci ennavant le quinziesme dou vin, sauf et réservé ausdiz habitans et autres aiens héritaiges audit lieu telle partie et porcion doudit disme de vins que le curé de Cherbui, à cause de ladicte cure, ha et doit avoir sur nous, laquelle part et porcion doudit curé n’en est pour ce en riens doblée ou acreue, mes est et demore et sera et demorra en l’estat qu’elle estoit d’ancienneté, et paravant ceste présente rémission. Derechief en lieu de taille que nous avions chascun an audit lieu, en et sur noz diz bourgois et habitans, dont le plus riche nous a acoustumé de paier chascun an cinq solz tournois, desci ennavant pour bourgoisie, le plus riche homme ou femme desdiz habitans de nostre dicte ville et justice, qui ont acostumé pour le temps passé de paier taille, sera tenus de paier à nous et à nos successeurs evesques d’Auceurre, chascun an perpétuellement, vint solz tournois au jour de la feste Saint-Andrier apostre, à laquelle somme de vint solz tournois n’aura tauxé et imposé que une personne seulement desdiz habitans doudit lieu, c’est assavoir le plus riche, et les autres habitans seront tauxez et imposez selon leur facultez, en descendent jusques à cent solz tournois. Et seront tauxez et imposez par nostre commandement, et par le commandement de nos successeurs, et par l’esgart et advis de deux personnes des plus suffisans de nostre ditte ville et justice, qui ad ce seront appellez par nostre dit commandement. Et lesquex deux personnes seront esleues ad ce chascun an perpétuellement par la communaulté desdiz habitans. Derechief lesdiz habitans et forains, pour la récompensacion devant dicte avec ce que dit est nous ont baillié et délivré pour nous et pour nos successeurs evesques d’Aucerre, perpétuellement, tout le droit c’est assavoir la quarte partie de tout le disme de blez et de vins et tout le droit des cens et censives que Huguenin Descrist et Guillemote de Bléry, damoiselle femme doudit Huguenin, soloient avoir audit lieu, finage et justice, partant par indevis à nos dismes et cens. Lesquelles dismes et cens se doubleront par la manière que dessus est desclaré que nous avons audit lieu et justice, avecle tiltre de l’achat et par iceux habitans fait sur ce et passé des diz Huguenin et sa femme, dont nous nous tenons pour bien paiez, contemps et agrées, et en quittons et tenons quittes lesdis habitans et forains, leurs hoirs et successeurs à tousjours. Derechief, et en oultre les choses dessus dictes, nous volons passons et ottroions ausdiz habitans et autres aiens héritaiges et biens audit lieu, présens et advenir, pour eux et pour leurs hoirs et posterité perpétuellement que toutes successions et escheoistes des biens meubles et conquex veignent et doivent venir, toteffoiz que li cas y escherra, au père et à la mère du décédé, en deffaut de père ou de mère, veignent et doivent venir au grant-père et à la grant mère, non obstant us et costume de pais sur ce gardée au contraire. Derechief volons que lesdiz habitans et leur successeur puissent joir et user de totes leurs libertés et franchisez, si comme il faisoient par avant ceste présente rémission. Lesquelles franchises et libertez et chascunes d’icelles ainsi par nous quictées ottroies et remises aus diz habitans et forains aiens héritaiges audit lieu et justice, présens et advenir, à leur successeur perpétuellement avons, nous promettons en bonne foy soubz le lien et l’obligacion des biens de nostre dicte eveschié, présens et advenir, ausdiz habitans et autres dessus dis, et leur successeurs, tenir et garder fermement sens corrompre et senz venir encontre par quelconque manière que ce soit. En tesmoing de laquelle chose nous avons fait mettre nostres scel à ces présentes lettres, et à plus grant confirmacion et qu’il appere à tous que ce soit dou consentement des doien et chapitre d’Auceurre, nous leur avons requis qu’il y vossissent mettre leur grant scel. Et nous doien et chapitre d’Auceurre à la requeste de révérent père en Dieu le dit monseigneur l’evesque, pour ce qu’il nous est apparu et appert par informacion sur ce faicte par deux de nos conchanoine d’Auceurre qui ad ce nous ont faite relacion, en ce estre l’évident profit et grant utilité de la dicte eglise et evesché d’Auceurre, et que les maisons terres et autres choses de la ville et justice de Cherbui, dont dessus est faicte mencion, qui à présent sont en la plus grant partie en ruyne et à désert et de petite valeur, pour occasion de ceste présente rémission pourront légièrement venir à grant et meilleur valeur et estre ressors, soutenuz et rédifiez, nous avons mis et mectons nostre consentement en ces présentes lectres et en l’octroy contenu en icelles, et icelles avons seellées de nostre dit seel de chapitre avecques le seel doudit révérent père. Donné et fait l’an de grâce miltrois cens quatre vins et deux, vint jours dou mois de joing.